Deklaratë për shtyp

23 Maj 2018 **- *Arsimi, Shëndetësia, Shërbimet Sociale, nuk u përgjigjen kërkesave të fëmijëve me aftësi të kufizuara, 66% e të cilëve jetojnë në familje të varfra.***

Plot 55% e prindërve të fëmijëve me aftësi të kufizuara, pohojnë se e kanë shumë të vështirë të përballojnë shpenzimet për marrjen e shërbimeve shoqërore dhe shëndetësore që u duhen fëmijëve të tyre. Në zonat e tyre të banimit këto shërbime mungojnë dhe në 58% të rasteve diagnostikimi është bërë nga mjeku i familjes dhe jo nga specialistët. Por, veç mungesës së shërbimeve dhe përshtatjes së tyre sipas nevojave të familjes, në 66% të rasteve këta fëmijë jetojnë në familje me të ardhura të ulëta. Arsimi mbetet një tjetër pikë kritike. 25 % e fëmijëve me aftësi të kufizuara nuk ndjekin një institucion të arsimit parauniversitar.

Drejtoresha e World Vision për Ballkanin Perëndimor, **Eljona Boçe Elmazi** tha se vetëm 7.8% e fëmijëve kanë marrë shërbime të specializuara. Ndaj gjetjet në studimin e parë kombëtar mbi prevalencën e aftësisë së kufizuar tek fëmijët 2 deri në 17 vjeç na venë përpara përgjegjësisë që të përballemi dhe të ndërhyjmë për të ndërtuar politika, shërbime, praktika e programe, veçanërisht në nivel komunitar, që do të ndryshojnë jetën e fëmijëve.

World Vision në bashkëpunim me Fondacionin Shqiptar për të Drejtat e Personave me Aftësi të Kufizuara, pas një konsultimi të gjatë me prindër, por edhe përfaqësues të institucioneve publike ka ndërtuar 10 plane lokale në bashkitë: Dibër, Shkodër, Lezhë, Kurbin, Kamëz, Elbasan, Librazhd, Durrës, Vlorë dhe Korçë.

Procesi i hartimit të planeve lokale u bazua në vlerësim të hollësishëm të nevojave që sot kanë fëmijët me aftësi të kufizuara për shërbime sociale, shëndetësore dhe arsim, në këto 10 bashki. Të dhënat që vijnë nga institucionet zyrtare tregojnë mungesë të theksuar të shërbimeve sociale, shëndetësore për fëmijët me aftësi të kufizuara si dhe mungesa në ofrimin e shërbimeve mbështetëse për të siguruar gjithëpërfshirjen e fëmijëve me aftësi të kufizuara në shkolla të zakonshme.

Drejtoresha Ekzekutive e FShDPAK, **Znj.Blerta Çani Drenofci** tha: “*Në mënyrë që planet lokale të jenë një instrument i vlefshëm, në ndihmë të institucioneve publike në të 10 bashkitë, por edhe të donatorëve me qëllim planifikimin dhe ofrimin e mbështetjes financiare për drejtimet priorite për ndërhyrje të përcaktuara në këto plane, sipas fushave përkatëse.*”

Planet lokale treguan se në këto bashki duhet të investohet në terma financiarë për rritjen e numrit të specialistëve që ofrojnë shërbime në shkolla, në shërbimet shëndetësore dhe ato të specializuara sipas modelit biopsikosocial. Përveç burimeve njerëzore investimi duhet të shoqërohet edhe me infrastukturë të përshtatshme. Pushteti vendor-qendror në bashkëpunim me organizatat e shoqërisë civile, por edhe donatorët, duhet të mbështesë investimet për ndërtimin e klasave burimore në shkolla. Qendra ditore komunitare, qendra të shëndetit mendor, shërbim lëvizës komunitar, ku ofrohen shërbime që i përgjigjen numrit dhe nevojave specifike të fëmijëve me aftësi të kufizuara dhe familjeve të tyre në nivel bashkie.

Planet lokale, treguan se është e domosdoshme që ndërhyrjet e organizatave dhe donatorëve të koordinohen nga pushteti qendror dhe vendor.

Në këtë mënyrë investimi do të shkojë në zbatim të politikave kombëtare që synojnë arsim gjithëpërfshirës dhe përfshirjen sociale të fëmijëve me aftësi të kufizuara.

Lexoni studimin: <http://www.worldvision.al/aftesia-e-kufizuar-te-femijet-ne-shqiperi-prevalenca-e-aftesise-se-kufizuar-aksesi-te-sherbimet-dhe>